钦定古今图书集成/理学汇编/学行典/第069卷 > 性理大全 > 《与陆梯霞论名实书》明·张右民
## 钦定古今图书集成/理学汇编/学行典/第069卷 > 性理大全 > 《与陆梯霞论名实书》明·张右民

孔子称舜曰：“必得其名。”又曰：“疾没世而名不称焉。”又
曰：“古明王尽知天下良士名。”《月令》：“季春出币帛聘名。”
士名亦曷可少哉？然名者，实之宾也，有其实斯有其
名。由一家而之一乡，由一乡而之一国，由一国而之
天下，则名者名其实也。古之人，为子孝，则有孝名；为
弟悌，则有悌名；为臣忠，则有忠名；为友信，则有信名。
孝之可名者，如姜诗、薛包是也；悌之可名者，如郑均、
季海是也。忠信亦然。故西汉尚吏治，则有赵广汉、尹
翁归、韩延寿、张敞之名为之冠；东汉尚气节，则有陈
蕃、刘淑、李膺、范滂之名为之招。唐重相业，则有裴、杜；
宋尚理学，则有程、朱，而其闲又有修名、功名、才名、文
名之不同焉，如王烈、管宁诸人，则修名也；李晟、马燧
诸人，则功名也；刘穆之、姚元之辈，则以才名著；韩愈、
李翱、欧阳修、苏轼，则以文名称。要皆至性过人，学问
殊伦，理发渊源，笔开星汉，积之也厚，发之也光。是故
在朝为名臣，在野为名士。想其人者，罔不为之慨慕，
流连而兴起，此所以贵乎名者也。后世之所为名者，
大率出于文章耳。相如《挑卓》，扬雄《美新》，谷永《奏记》，马融《草表》，潘岳《望尘》，休文作赋，皆前此数君子之所羞，
而大雅之所不道也。如是而有名也，不如无名之为
愈也。由前数君子之名，余有志焉而未逮。由后之所
为名者，则有所不欲为，不屑为。大丈夫当为真名，毋
为伪名；当立千古之名，毋占一时之名，当使文人作
传之人，毋徒为人作传之文人。进而求之，则有“遁世
不见知”而不悔焉。此中自有深趣，未可为外人道也。